M. Pado, poslanec: (2007-03-21):
Dámy a páni, viete veľmi dobre, že od prvého dňa, odkedy boli zverejnené tézy Programového vyhlásenia vlády Slovenskej republiky, som sa k zámeru rušiť krajské úrady vyjadroval veľmi kriticky. Iste si na to dobre pamätáte, hlavne pri prerokovávaní programového vyhlásenia vlády ako takého. Ale nebolo to kvôli samotnému zámeru zrušiť krajské úrady. Vtedy, a hovorím to aj dnes, a vždy aj medzitým som hovoril o tom, že nie je reálne zrušiť krajské úrady, tak ako to bolo prezentované k 1. 1. Dneska máme predsa 21. marca. Je jasné, že teda bol to nezmysel. A rovnako tak som hovoril o nezmyselnosti a nereálnosti proklamovaných obrovských úspor. Veď sa celý čas rozprávalo o tom, aké strašné peniaze, koľko budov a koľko ľudí dokážeme ušetriť zrušením krajských úradov. Z veľkých sľubov a očakávaní dnes zostali len veľké bonmoty o prelomovej situácii v racionalizácii štátnej správy a o začiatku novej cesty a neviem čo všetko ešte podobné, samé vzletné reči a vzletné slová. Ale už len ako o začiatku hovoríme o skromnej úspore 151 pracovníkov a o nejasných, skôr by som povedal, zbožne žiadaných úsporách, aspoň tých 48 mil. korún ročne, aj to od roku 2008. Ja sa teda otvorene pýtam, kde sú tie tisíce zbytočných úradníkov, kde sú tie ťažké milióny a miliardy majetku, ktoré obhospodarujú krajské a obvodné úrady, zbytočného majetku, ktorý štát môže zhodnotiť iným spôsobom, kde sú tie peniaze, kde sú tie majetky a kde je presun kompetencií na samosprávu, tak ako to povedal pán predseda vlády 13. júla 2006 po stretnutí s predsedami VÚC. Dovolím si citovať. Poznáte predbežný návrh, ktorý sa objaví v programovom vyhlásení, že nová vláda má záujem zrušiť existenciu krajských úradov ako všeobecnej štátnej správy na úrovni krajov a špecializovaných krajských úradov, predovšetkým krajských školských úradov. „Tu po odbornej diskusii,“ ja som si dovolil pochybovať vtedy, a dneska je to znova takisto úsmevné, keď to čítam, „sme došli k záveru, že 1. január 2007 je reálny termín, ku ktorému by vyššie územné celky mohli prevziať zostávajúce právomoci, ktorými dnes disponujú krajské úrady, ako aj špecializované krajské školské úrady, a že toto rozhodnutie môže významnou mierou prispieť k úsporám na úrovni vládnej spotreby.“ Prepáčte, že zdôrazňujem ešte raz: „Tu po odbornej diskusii sme došli k záveru.“ Preboha, čo to bolo za odbornú diskusiu, keď sa po odbornej diskusii odborníci zhodli, že 1. 1. 2007 je ten najlepší termín a reálny termín, kedy to môže prejsť. A to bolo 13. 7. Dňa 16. augusta minulého roku na tlačovej konferencii predsedu vlády Slovenskej republiky a štátneho tajomníka Ministerstva financií Slovenskej republiky pána Palka po skončení 7. schôdze vlády Slovenskej republiky predseda vlády povedal: „Toto je cieľ dnešného rozhodnutia a v najkratšom možnom termíne, to znamená, ako nám to umožní legislatíva, technické podmienky, pristúpime k splneniu tohto záväzku, ktorý sme si dali do programového vyhlásenia vlády. A netreba tento záväzok spochybňovať. Ba práve naopak,“ nebudem ešte teraz hovoriť o číslach, to číslo sa dozviete v krátkom čase, „táto vláda pristúpi, môžem povedať, k razantnému zníženiu počtu štátnych úradníkov.“ Razantné je zdôraznené. Neviem. Ja neviem, 151 ľudí z 10 000 štátnych zamestnancov na úrovni miestnej štátnej správy a aj z 3 500 neviem koľko presne zamestnancov na krajských a obvodných úradoch, že by toto bolo razantné zníženie? Ministerstvo financií jedným jednoduchým opatrením znížilo počty pracovníkov na ministerstve financií o 250. A nikto nehovorí o ničom razantnom. Ukázalo sa tiež, že toľko proklamované rušenie krajských úradov bez náhrady nie je ničím iným ako bublinou, ktorá bola vypustená s veľkým hurhajom, aby bolo jasné, o akú super dôležitú vec ide. A opäť pán predseda vlády, 12. decembra minulého roku na diskusnom fóre HN klubu povedal: „Predpokladám, že v marci by mal byť vyriešený problém krajských úradov, ktoré chceme zrušiť bez náhrady. Odmietame alternatívu, že namiesto ôsmich krajských úradov chceme vytvoriť medzistupeň troch alebo dvoch krajských úradov. Chceme ísť bez náhrady a presunúť kompetencie, právomoci a finančné prvky na vyššie územné celky. Bude treba vyriešiť niekoľko právnych otázok, ale do marca sme schopní tieto veci zvládnuť. Potom príde na rad špecializovaná štátna správa. Vidím tu aj niekoľko pánov primátorov, určite potvrdia, že opodstatnenosť existencie všeobecnej a špecializovanej štátnej správy na krajských úradoch je veľmi diskutabilná.“ No nie je to pravda a ani to nebola pravda, nielen preto, že špecializovanej štátnej správy sa racionalizácia vôbec netýka. Ja sa pýtam, a bolo tu už dnes toto vlastne aj povedané, aký je rozdiel medzi krajským úradom a obvodným úradom s rozšírenou pôsobnosťou. Je taký, že sa nevolá krajský úrad, nie je nijaký iný. Ale toto nie je systémová zmena, dámy a páni, to je obyčajné premaľovanie tabule. Či to bude krajský úrad, obvodný úrad s rozšírenou pôsobnosťou alebo vysunuté pracovisko ministerstva vnútra v regióne ako druhostupňový odvolací orgán, na veci to nič nerieši. Je to stále to isté, len v bledoružovom. Nijaká zmena to nie je. A v prvom rade to nie je zrušenie krajských úradov bez náhrady. Bez náhrady je to vtedy, ak presuniete kompetencie na územnú samosprávu a na obecnú samosprávu alebo zavediete také systémové opatrenia, že výkon týchto kompetencií nebude potrebný. Toto je bez náhrady, všetko ostatné je s náhradou. A či sa náhrada volá dva medzistupne alebo tri medzistupne, krajské úrady v Košiciach, v Bystrici a v Bratislave, je to úplne jedno. A je to absolútne to isté. Dámy a páni, ako vtedy, tak aj dnes je jasné, že ste nevedeli, o čom hovoríte, keď ste písali programové vyhlásenie vlády a púšťali tieto vzletné slová. A svedčia o tom aj údaje, ktorými pohadzujete dookola, okolo seba a šibrinkujete ako mečom. Tohto roku 2. januára pán predseda vlády po inšpekcii plnenia úloh vlády Slovenskej republiky súvisiacich so zámerom rušenia krajských úradov a spracovaním analýzy stavu verejnej správy na Slovensku, ktorú sme prerokovávali včera a dnes, povedal: „Na Slovensku, ktoré je naozaj prebyrokratizované, je pre vládu mimoriadne dôležitá a záleží na tom, aby sme vyriešili túto úlohu čo najrýchlejšie.“ Rovnako sa potvrdzuje údaj, že po tejto slávnej reforme verejnej správy, o ktorej sme toľko počúvali, máme na Slovensku o 13 000 štátnych úradníkov viac, ako ich bolo pred reformou verejnej správy. Takže dnes majú občania dokonca ďalej a sťaženejší prístup k tomu, aby si mohli ohľadne štátu uspokojiť svoje potreby, ktoré potrebujú, bol som dnes oboznámený, čo to všetko obnáša. Ale všetko smeruje k tomu, že krajské úrady a postupne aj špecializované úrady štátnej správy na krajskej úrovni budú zrušené, že sa posilní vplyv štátu prostredníctvom obvodných úradov, ktoré dnes existujú, ale ktoré preberú niektoré kompetencie krajských úradov alebo špecializovaných úradov štátnej správy. Sú tam plus, samozrejme, aj niektoré ministerstvá z toho dôvodu, že sa stanú odvolacími orgánmi v správnom konaní, budú mať posilnené pozície. A ďalej, v štáte musí byť poriadok, štát musí byť racionálny, štát musí živiť len toľko štátnych úradníkov, koľko si môže dovoliť a koľko reálne potrebuje. Dnes má Slovensko o niekoľko tisíc štátnych úradníkov viac, ako ich potrebuje. S kľudným svedomím môžem opätovne povedať, že informácie o zvýšenom počte pracovníkov nie sú pravdivé, sú vymyslené a skutočnosť je nasledovná. V správe Ministerstva financií Slovenskej republiky k vývoju zamestnanosti v štátnej správe sa hovorí, že: „V roku 2002 pred reformou verejnej správy pracovalo vo verejnom sektore 414 770 zamestnancov, v roku 2006 to bolo už iba 379 133.“ Neviem, ja som skončil aj základnú školu, aj strednú, aj vysokú, všade som mal matematiku, ale nikde ma pritom neučili, že by 414 000 bolo menej ako 379 000. Ak vás to učili, povedzte, kde, to bolo, veľmi som na to zvedavý. Ale toto sú len celkové čísla. V roku 2002 v miestnej štátnej správe, a hovoril som to už aj na pôde tejto snemovne minimálne dvakrát, teda v čase po realizácii reformy verejnej správy, po presune kompetencií a decentralizácii, ale pred posledným znížením počtu pracovníkov, ktoré vyplývalo z rozpočtu na rok 2004, pracovalo približne 12 360 štátnych zamestnancov plus cirka 5 000 verejných zamestnancov na úradoch práce, teda spolu niekde okolo 17 360. Po poslednom znížení počtu pracovníkov v roku 2004 na tej istej úrovni pracuje 15 540 zamestnancov. Otázka o počtoch je taká istá ako pred chvíľou, či je 17 360 menej ako 15 540. Teda nie je to žiaden nárast, ako je nám to sústavne podsúvané. Údaje v analýze, ktorú sme prerokovávali, sú akoby nevinným klamstvom, ktoré má ale odkryť neodborné, prepáčte mi za výraz, ja som to povedal do médií a poviem to aj teraz, hlúpe politické trvanie na splnení jedného nepremysleného populistického sľubu. Ja viem, že treba občanom povedať to, čo ľudia radi počúvajú, a dnes je to módne a bolo to módne vždy, pretože sa hovorí o míňaní daní, o míňaní peňazí daňových poplatníkov, a teda hovoriť o znížení byrokracie. Ale to, čo predvádzate, je jasným dôkazom, že vaše slová o znížení byrokracie nie sú ani pravdivé a ani reálne. Okrem toho, čo som povedal, čísla, ktoré sú uvádzané v správe o analýze vývoja, ktorá je predskokanom, dalo by sa povedať, k tomuto návrhu zákona, sú chaotické a o. i. ešte nesúhlasia. V časti IV Zrušenie krajských úradov všeobecnej štátnej správy k 30. 9. 2007 sa uvádza, že: „Počet obvodných úradov má byť 50, z toho 8 z nich bude v pozícii obvodného úradu v sídle krajského mesta. Po zmene sa predpokladá zabezpečiť úlohy 3 325,8 funkčnými miestami.“ Pritom v ďalšom odseku sa píše, že: „Obvodný úrad bude mať priemerný počet 50 funkčných miest a obvodný úrad v sídle kraja bude mať 151 funkčných miest.“ A z toho vyplýva takáto jednoduchá matematika: 46 x 50 = 2 300 + 8 x 151 = 1 208. Dokopy je to 3 508 funkčných miest. Že by 3 325,8 bolo to isté ako 3 508? Asi nie. Je to jednoduchá matematika, obyčajné počty, nič mimoriadne, netreba na to nijaké špeciálne vzdelanie. A k tomu, čo tu bolo povedané ohľadom, pán minister, myslím, že ste to hovorili vy, zavedenia právnej subjektivity, a teda že všetkých 50 obvodných úradov bude mať právnu subjektivitu a že by snáď mohlo dôjsť k nejakým úsporám. No nedôjde k žiadnym úsporám, pretože ak dnes osem krajských úradov má právnu subjektivitu, obvodné úrady právnu subjektivitu nemajú. Obvodné úrady majú len administratívnosprávnu subjektivitu, aby mohli vykonávať správne akty. A teda to, čo zabezpečujú krajské úrady pre všetky obvodné úrady v územnej pôsobnosti kraja, prejde na obvodné úrady. A s tým tam prejdú aj pracovníci. Takže hovoriť o nejakej úspore je absolútny nezmysel. Podľa tohto istého materiálu, ktorý sme dnes prerokovávali, dnes pracuje na krajských a obvodných úradoch ministerstva vnútra 3 532 zamestnancov. Podľa materiálu je predpokladaná úspora 151 zamestnancov na obvodných úradoch. A sú tu uvádzané finančné prostriedky, ktoré by mali byť, samozrejme, usporené. Myslím si, že netreba to ešte raz zdôrazňovať, že to nie je pravda, rovnako ako nebude pravda to, čo ste zdôrazňovali, že sa usporia priestory. Pán minister, ja tu mám svoju prednášku z roku 2003. V tejto mojej prednáške sa vyskytujú údaje, o ktorých tak veľmi rád rozpráva pán predseda vlády. Sú to znova čísla, čísla, čísla, údaje o náraste úradníkov a ja neviem čo všetko. Ale tým chcem dokladovať, že tieto čísla, ktoré ja mám vo svojom vystúpení, boli známe v roku 2003 a sú známe aj dnes. A tak si dovolím povedať, pán minister, že keby ste sa azda namiesto špekulovania a amatérskeho pôsobenia v oblasti jasnovidectva viacej venovali otázkam, o ktorých dnes hovoríme, tak by ste mali aj tie informácie, ktoré tu mám ja. Hovorím o špekulovaní preto, že, aj včera ste sa vyjadrili o tom a špekulovali ste nad dôvodmi, ktoré viedli vášho predchodcu, teda mňa, k tomu, že som podpísal zmluvu v posledný deň môjho pôsobenia. A druhá vec je, že ste sa tvárili ako amatérsky jasnovidec, keď ste dopredu hovorili o možnom lepšom využití polmiliónovej pokuty, o ktorej sa tak niekde rozpráva. Ale dnes je prerokovávanie záverečného protokolu, vy to dobre viete. A posledné stanovisko Úrad pre verejné obstarávanie možno prednesie niekedy o dva, možno o tri týždne. Vy už dnes ale viete, že tú pokutu, tých 500 000 korún, by ste mohli využiť na niečo iné. Takže buď ste amatérsky jasnovidec, alebo len prezentujete dopredu dohodnuté výsledky. To neviem. Pán minister, nemajte mi za zlé, ale v otázkach verejnej správy sa nevyznáte ani ako začínajúci starosta možno najmenšej obce na Slovensku. Ale napriek tomu, že teda máte chabé vedomosti v tejto oblasti, ja sa ospravedlňujem za tento výraz, ale zrejme je to tak, snažíte sa vo svojom vystúpení, a predviedli ste to tu aj dnes, napomínať a upozorňovať ostatných, ako keby naozaj ste tými vedomosťami v tejto oblasti oplývali viac ako tí, ktorí tu stoja a rozprávajú. A nakoniec, pán minister, to, čo ste predviedli včera pri úvodnom slove k správe o analýze a aj dnes vo svojom vystúpení, ktoré ste tu mali, bolo jasným dôkazom vášho postoja k celej problematike. A naozaj svedčí to o plytkosti vašich vedomostí v tejto oblasti. A, pán minister, ak by ste sa chceli, a ja teraz seriózne ponúkam vám spoluprácu, problematike ministerstva vnútra, a teda nielen verejnej správy, ale aj iných oblastí, civilnej ochrany, Hasičského záchranného zboru a polície možno, dostať trošku viac na kobylku a venovať sa tomu trošku viac, poznať aj tie problémy, aj keď to nie je zvykom, ako opozičný poslanec vám ponúkam pomocnú ruku. Môžem vám poskytnúť informácie a skúsenosti, ktoré mám z oblasti štátnej správy už, chvalabohu, 17 rokov, a aj z riadenia určitých záležitostí ešte ako prednosta krajského úradu. Iste by to bolo celkom namieste. A teraz by som chcel spustiť tú prezentáciu. Poprosím, pán kolega. Takže nechcem hovoriť a nebudem hovoriť ku každému jednému obrázku, je to prezentácia z roku 2003. A dnes nie je namieste, ja viem, aký je dnes dátum. Takže nie je namieste, aby som o všetkom tomto rozprával, čo je tu. Ale ak by ste si, pán minister, toto vyžiadali od pracovníkov sekcie verejnej správy ministerstva vnútra, ktorý to v roku 2003 pripravovali mne ako štátnemu tajomníkovi, dopátrali by ste sa k údajom, ktoré sú uvedené v tomto materiáli. A dopátrali by ste sa aj tejto tabuľky, ktorá je následne tu. A je to tabuľka o prehľade o vývoji personálneho budovania krajských úradov a obvodných úradov a personálneho zabezpečenia krajských úradov, obvodných úradov a orgánov špecializovanej miestnej štátnej správy. Sú tu presne uvedené čísla. (Hlas v sále.) No tak aké to je, také to je. Ja vám to môžem dať k dispozícii. Sú tu presne uvedené čísla, ktoré hovoria o tom, na ktorý úrad v rámci decentralizácie, v rámci presunu kompetencií koľko zamestnancov odišlo. Každý jeden úrad je tam uvedený. Ja vám môžem hovoriť o tom, čo prešlo na hasičov, veterinárnu starostlivosť, kataster, verejné obstarávanie, školskú inšpekciu a tak isto ostatné úrady, aj presune na samosprávu. A ďalšie, to je vývoj počtu zamestnancov aparátu krajských a okresných úradov od roku 1996 až do roku 2003. A v tejto tabuľke, pán minister, by ste sa dočítali, deň po dni kedy koľko ľudí pribudlo a ubudlo v aparáte krajských a okresných úradov, pretože v roku 1996 sme mali ešte okresné úrady, od projektovaného stavu 17 753 v roku 1996 až po konečný stav, ktorý je tu na tejto strane. A ten konečný stav hovorí o čísle 12 255 zamestnancov pred posledným znížením, ktoré predpísalo ministerstvo financií. A tak teda rozprávať o tom, že dnes v štátnej správe pracuje o 13 000 ľudí viac, je číročíry nezmysel a bohapustá lož, nič iné to nie je. Nemal som to tu preto, aby som vám z tohto ukazoval všetky záležitosti, ktoré sú tam uvedené, pretože to nie je mojím cieľom. Mojím cieľom bolo len ukázať že takéto niečo existuje. A kto má záujem o tieto čísla ešte z roku 2003, nech si to pozrie a nech nevymýšľa čísla, ktoré nie sú pravdivé, čísla, ktoré k niekomu pasujú v tomto období. Pani poslankyne, páni poslanci, predložený vládny návrh zákona o zrušení krajských úradov je v príkrom rozpore s programovým vyhlásením tejto vlády. V programovom vyhlásení sa deklaruje, v čo najkratšom čase, najkratšom možnom termíne vláda SR zruší krajské úrady, ktorých kompetencie prejdú na územnú samosprávu. Žiadna kompetencia na samosprávu neprechádza. A to nehovorím o ostatnej špecializovanej štátnej správe, ktorej sa to nedotkne. Predložený návrh opatrení napriek niektorým čiastkovým riešeniam, ktoré je možné podporiť, a myslím si, že to by privítala aj opozícia, napr. zrušenie krajských školských úradov, pretože tam sú naozaj možné úspory, je zlý z nasledovných dôvodov. Vznikne absolútne nezmyselný model štátnej správy, v ktorom niektoré ministerstvá budú mať krajské a obvodné úrady, iné iba obvodné, niektoré žiadne úrady, niektoré obvodné a pracoviská v území a podobne. Skrátka, je to chaos vo vzťahu k iným štátnym orgánom, ale aj k samosprávnym partnerom v úzadí. Ešte väčší nezmysel vznikne, ak sa zrušia iba krajské úrady ministerstva vnútra a ostatné krajské úrady špecializovanej štátnej správy ostanú zachované. Poruší sa symetria, už to tu dneska bolo povedané. A ak niekto nevie, o akej symetrii hovoríme, je to symetria medzi krajskými úradmi, štátnou správou a vyššími územnými celkami. Túto symetriu do dnešného dňa nikto nespochybnil. Táto symetria zabezpečovala stabilitu územnosprávneho usporiadania, zabezpečovala koordináciu medzi územnou samosprávou a štátnou správou a aj koordináciu v rámci štátnej správy, pretože v zákone o krajských úradoch je uvedená jedna čarovná formulka, ktorá hovorí, že krajské úrady v určitom slova zmysle koordinujú činnosť aj špecializovanej štátnej správy. Tento návrh, ktorý predkladáte, nijakým spôsobom nerieši ani optimalizáciu usporiadania obvodných úradov. Uvažuje s integrovanými obvodnými úradmi v obvodoch s počtom obyvateľov v intervale mimo Bratislavy a Košíc od 20 862 obyvateľov v obvode do 222 282 obyvateľov v obvode, resp. keď to chcete na štvorcové kilometre, 356 štvorcových kilometrov je najmenej a 2020 štvorcových kilometrov je najviac. Dámy a páni, to nemá nijakú logiku. Už tu bolo povedané dneska, že nie je jasné, akým systémom bude doriešená otázka bezpečnostného systému Slovenskej republiky a ako bude naložené s ústavným zákonom, ktorý o tom hovorí. Ak ste sa rozhodli jednoducho ho ignorovať, nie je to dobrým signálom pre občanov tejto krajiny. Ak vláda bude ignorovať ústavný zákon tejto krajiny, nehovorím o dôsledkoch, ktoré môžu nastať, ako tu už bolo povedané. Dámy a páni, namiesto pokračovania decentralizácie prichádza presunom agendy z miestnej štátnej správy na ministerstvá k centralizácii. Zlučovaním obvodných úradov špecializovanej štátnej správy pod riadením obvodného úradu ministerstva vnútra dochádza k absolútnemu chaosu. Mnohí to nepoznáte, ja som to zažil na vlastnej koži. A viem, ako to je, keď na jednom úrade vykonávate kompetencie viacerých rezortov a riadi to šéf, ktorý spadá pod jedného ministra, odborne tento úrad riadia ďalšie ministerstvá, finančne časť zabezpečuje rozpočet ministerstva vnútra, ale zvýšené kompetencie alebo potreby pre jednotlivé rezorty ministerstvo vnútra potom nezabezpečuje. A takýto je potom spor na samotných úradoch. Ďalší veľmi vážny moment, ktorý sa mi z tejto správy javí ako vedomé zahmlievanie pravdy, sú dezinformácie o počte miestnych orgánov, ktoré majú robiť zdanie racionalizácie, racionálneho konania tejto vlády. Analýza nehovorí o tom, že by v územnom obvode kraja fungovalo alebo na Slovensku fungovalo 1 000 úradov, analýza hovorí o 1 000 orgánoch alebo o 752, 742 úradoch, ale 742 orgánoch. A ja chcem povedať, že v čase pred reformou verejnej správy v roku 2004 na území Slovenskej republiky pracovalo viac ako 1 000 miestnych orgánov. A v tomto čase je to 742 orgánov, teda ďaleko, ďaleko menej. Tak nezavádzajte verejnosť, pretože nie je pravda, čo hovoríte, že došlo k zvýšeniu počtu. Došlo k zníženiu počtu, k radikálnemu zníženiu, pretože sa ich znížilo o viac ako o štvrtinu. Nijakým spôsobom, dámy a páni, neriešite agendu o jednom úrade, o tom, ako priblížiť potreby občanovi, pretože takmer identicky ponechávate štruktúru a umiestnenie obvodných úradov. A okrem toho tá, to tu povedal pred chvíľou môj predrečník pán poslanec Janiš, tuším toľkokrát kritizovaná záležitosť ohľadom častého chodenia na úrady, to v reálnom živote veľmi kríva. Reálne potrebujete navštíviť viac úradov v prípade otvárania živností. Ale ani tam to nie je návšteva viacerých úradov štátnej správy. Idete z obvodného úradu všeobecnej štátnej správy do Sociálnej poisťovne. A toto tento návrh nerieši. Problém, ktorý je pri vybavovaní živností, vyriešia jednotné kontaktné miesta. A tie sa riešia úplne iným spôsobom, úplne iným spôsobom. Toto s tým nemá nič spoločné. Dámy a páni, hovoríte o fiktívnej úspore 151 funkčných miest. Ja to nazývam fiktívnou úsporou. A reálne ide o 1,4 % z dnešného počtu funkčných miest v miestnej štátnej správe. Kvôli 1,4-percentnej úspore, dámy a páni, bude treba novelizovať možno 54 zákonov. Ak toto je racionalizácia, tak potom klobúk dole. Za fiktívnu považujem túto úsporu aj z nasledovných dôvodov. Ako som povedal, dochádza k centralizácii. A táto centralizácia bude znamenať nárast nákladov súvisiacich s presunom agend. Ako tu už bolo povedané, na viacerých ministerstvách sa uvažuje o navýšení počtu zamestnancov. A okrem toho navýšenia tak či tak sa zdráhajú samotných úspor 20 %. Dochádza k zvýšeniu počtu miestnych orgánov, dámy a páni, pretože dnes, bolo to tu vami kritizované, úrady špecializovanej štátnej správy sú rozmiestnené po území rôzne, je to od 36 až po 50, ale vy všetky dávate do každého jedného miesta, aj tam, kde to nie je potrebné. Takže neznižujete, ale zvyšujete počty týchto úradov. Je toho veľmi, veľmi, veľmi veľa. A posledná vec, a to som už dokladoval aj týmto, je, že tu vlastne tieto veci sú dokladované iným spôsobom. Naozaj porovnateľný stav počtu úradníkov v dnešnej situácii a pred rokom 2004 nie je, ako je uvádzané v materiáli, 22 198, ale 10 539. Teda je to menej ako 50 % z toho, čo všade píšete. Pán minister, mali by ste to vedieť. Pracovali ste v súkromnom sektore. A racionalizácia, zníženie počtu zamestnancov by pre vás mali byť absolútnou samozrejmosťou. Možno aj je to tak, ale zrejme v súkromnom sektore, a nie vo verejnom sektore, a tak vám chcem dať do pozornosti tri základné záležitosti. Jedna z nich tu už bola povedaná, že zníženie počtu zamestnancov vo verejnom sektore dosiahneme zjednodušením legislatívneho prostredia. To je prvá alfa a omega. Ďalšou sú zásadné reformy, ktoré vy nejdete robiť, ale reformy, ktoré sú spojené s privatizáciou, ktorú ste v programovom vyhlásení vlády odmietli. A po tretie, je to elektronizácia verejnej správy, pán minister. A v tomto smere vaša vláda nerobí s novým splnomocnencom vlády absolútne, ale absolútne nič. A toto považujem za jednu z najväčších tragédií, pretože ak sa v tomto smere nepohneme, nikdy, nikdy nedôjdeme k racionalizácii verejnej správy, nielen štátnej správy, ale aj samosprávy, nikdy, pretože to, čo spája, čo môže spájať samosprávu a štátnu správu, to, čo môžu v rámci verejnej správy všetci využívať, nijakým spôsobom nezriadime. Takže na záver mi dovoľte povedať, predložený vládny návrh zákona o zrušení krajských úradov z môjho pohľadu je zlý. Je nekoncepčný a nerieši naozajstný problém v organizácii verejnej správy s cieľom racionalizovať jej výkon a priblížiť verejnú správu k občanovi. Predložený návrh celý systém verejnej správy komplikuje znepriehľadňuje a, čo je dôležité, centralizuje výkon štátnej správy. Otázku reorganizácie miestnej štátnej správy je nutné riešiť paralelne s reorganizáciou ministerstiev a ostatných ústredných orgánov štátnej správy a s realizáciou komunálnej reformy, ktorej súčasťou má byť pokračovanie prenosovej centralizácie. Preto, dámy a páni, predkladám v zmysle § 73 ods. 3 písm. b) rokovacieho poriadku procedurálny návrh, aby sme nepokračovali v rokovaní o tomto vládnom návrhu zákona. Ďakujem pekne za pozornosť. (Potlesk.)